ส่วนที่ 1

ข้อมูลสรุป (EXECUTIVE SUMMARY)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท ศรีไทยซุปเปอร์แวร์ จำกัด (มหาชน) “บริษัทฯ” ประกอบธุรกิจหลักในการผลิตและจำหน่าย
สินค้าพลาสติกที่ใช้ในครัวเรือน ชิ้นส่วนเครื่องใช้ไฟฟ้า ชิ้นส่วนรถยนต์และรถจักรยานยนต์
เปลือกหม้อแบตเตอรี่รถยนต์และรถจักรยานยนต์ ถังบรรจุสี ลังบรรจุขวดเครื่องดื่ม พาเลท ถังขยะ
โต๊ะ เก้าอี้พลาสติก ฯลฯ โดยมีโรงงาน 3 โรง ที่ผลิตสินค้าเหล่านี้ ตั้งอยู่ที่นิคมอุตสาหกรรมบางปู
นิคมอุตสาหกรรมอมตะนคร ชลบุรี และที่ถนนสุขสวัสดิ์ กรุงเทพฯ
นอกจากนั้นบริษัทฯยังมีธุรกิจหลักอีกประเภทหนึ่ง คือ
ผลิตและจำหน่ายเครื่องใช้บนโต๊ะอาหารและในครัวซึ่งทำจากเมลามีน
โรงงานตั้งอยู่ที่เขตอุตสาหกรรมสุรนารี (นครราชสีมา)

กลุ่มบริษัทฯวางกลยุทธ์ให้การทำธุรกิจมีลักษณะครบวงจร ลดการพึ่งพาธุรกิจนอกกลุ่ม ดังนั้น การ
ลงทุนในบริษัทร่วมและบริษัทย่อยจึงมักเป็นการลงทุนในธุรกิจประเภทเดียวกัน
หรือการขยายตัวในแนวตั้ง (VERTICAL INTEGRATION) สำหรับการขยายตัวในแนวนอน
(HORIZONTAL INTEGRATION) มีเพียงไม่กี่บริษัท
ภาพรวมของกลุ่มบริษัทฯจึงสามารถแยกธุรกิจหลักออกเป็น 3 สาย คือ สายธุรกิจเมลามีน
สายธุรกิจพลาสติก และสายสนับสนุน คือ สายธุรกิจแม่พิมพ์ซึ่งถือเป็นหัวใจในการทำธุรกิจนี้
สำหรับบริษัทที่ไม่อยู่ในสายธุรกิจหลักของกลุ่มบริษัทฯ จะถูกจัดอยู่ในสายธุรกิจอื่น

บริษัทฯก่อตั้งมาแล้ว 41 ปี ในปี 2540
วิกฤติการณ์ทางเศรษฐกิจและการขาดสภาพคล่องในประเทศไทยและประเทศอื่นที่อยู่ในภาคพื้นเอเชียแปซิฟิค
ได้ส่งผลกระทบที่สำคัญในเรื่องการลดค่าเงินบาทและต่อ กิจการของบริษัทฯ
เพราะหนี้สินส่วนใหญ่ของบริษัทฯอยู่ในสกุลเงินเหรียญดอลล่าร์สหรัฐอเมริกา
เมื่อเงินบาทลดค่าลงทำให้ภาระหนี้สินของบริษัทฯเพิ่มสูงขึ้นอย่างมาก
บริษัทฯจึงประกาศปรับโครงสร้างหนี้ในเดือนกันยายน ปี 2540
และได้รับอนุมัติจากศาลให้บริษัทฯฟื้นฟูกิจการได้เมื่อวันที่ 28 พฤษภาคม 2542
ต่อมาศาลได้อนุมัติแผนฟื้นฟูกิจการเมื่อวันที่ 30 ธันวาคม 2542 ซึ่งภายใต้แผนฟื้นฟูกิจการดังกล่าว
บริษัทฯได้แปลงหนี้ส่วนหนึ่งเป็นทุน และแปลงหนี้ส่วนที่เหลือเป็นหุ้นกู้อัตราดอกเบี้ยลอยตัว (FRN)
อายุ 5 ปี เมื่อวันที่ 28 เมษายน 2543
หลังจากบริษัทฯได้ทยอยผ่อนชำระหนี้หุ้นกู้ตามกำหนดและชำระคืนก่อนกำหนด
ประกอบกับได้ดำเนินการตามแผนฟื้นฟูจนสำเร็จลุล่วงไปเป็นที่เรียบร้อยแล้ว
บริษัทฯจึงได้ขอออกจากแผนฟื้นฟู
โดยศาลแพ่งกรุงเทพใต้ได้มีคำสั่งให้ยกเลิกการฟื้นฟูกิจการของบริษัทฯเป็นที่เรียบร้อยเมื่อวันที่ 15
กรกฎาคม 2545 ตามพระราชบัญญัติล้มละลาย พ.ศ. 2483 มาตรา 90/70
ซึ่งมีผลให้อำนาจการบริหารงานกลับคืนสู่ผู้บริหารของบริษัทฯ

เมื่อวันที่ 19 กรกฎาคม 2545
บริษัทฯได้ลงนามในสัญญากู้ยืมเงินระยะยาวจากธนาคารนครหลวงไทย จำกัด (มหาชน)
และธนาคารกรุงเทพ จำกัด (มหาชน) จำนวน 2,100 ล้านบาท
เพื่อชำระคืนหนี้หุ้นกู้มีประกันอัตราดอกเบี้ยลอยตัวดังกล่าวทั้งหมด
ทำให้บริษัทฯปลอดจากภาระหนี้เงินกู้ต่างประเทศ หลังการกู้ยืมเงินระยะยาว
บริษัทฯได้ผ่อนชำระตามงวดและชำระเงินต้นคืนล่วงหน้าหลายครั้ง
จึงทำให้ยอดคงค้างของหนี้เงินกู้ระยะยาว ณ วันที่ 31 ธันวาคม 2547 คงเหลือเพียง 525
ล้านบาท

เมื่อวันที่ 5 กุมภาพันธ์ 2547 บริษัทฯได้ลงนามในสัญญาแก้ไขเพิ่มเติมสัญญาให้สินเชื่อกับธนาคาร
นครหลวงไทย จำกัด (มหาชน) และธนาคารกรุงเทพ จำกัด (มหาชน)
ซึ่งครอบคลุมเงินกู้ตามโครงการเงินทุนหมุนเวียนเพื่อการอนุรักษ์พลังงาน วงเงินรวม 101.63
ล้านบาท

ในปี 2547 ที่ผ่านมา บริษัทฯได้มีการปรับโครงสร้างทางธุรกิจในกลุ่ม
เพื่อเสริมสร้างความแข็งแกร่ง ได้แก่ การเพิ่มสัดส่วนการถือหุ้นและเพิ่มทุนในบริษัทในเครือ
การเลิกกิจการบริษัทที่ไม่สามารถทำกำไรได้
การจัดตั้งบริษัทใหม่เพื่อเพิ่มศักยภาพในการผลิตและการตลาดของกลุ่มบริษัทให้ครอบคลุมสินค้าและตลาดได้กว้างขวางขึ้น
เป็นต้น
อีกทั้งพยายามลดภาระหนี้เงินกู้ระยะยาวด้วยการชำระคืนเงินกู้ก่อนกำหนดโดยไม่กระทบกับสภาพคล่องของธุรกิจ
เพื่อลดภาระต้นทุนทางการเงินของบริษัทฯ

บริษัทฯจัดให้มีระบบการควบคุมภายในให้เป็นไปตามกฎระเบียบภายในของบริษัทฯและตามระเบียบข้อบังคับทางกฎหมาย
และจัดให้มีระบบการตรวจสอบภายในอย่างเพียงพอ ครอบคลุมทั้งด้านการเงิน
การปฏิบัติงานและดำเนินงาน ซึ่งระบบการตรวจสอบดังกล่าว
บริษัทฯได้มอบหมายให้ฝ่ายตรวจสอบภายในอยู่ภายใต้การกำกับดูแลของคณะกรรมการตรวจสอบ
โดยมีการรายงานผลการตรวจสอบต่อคณะกรรมการตรวจสอบและกรรมการผู้จัดการ

นอกจากนี้ บริษัทฯได้มุ่งเน้นให้ความสำคัญแก่หลักการกำกับดูแลกิจการที่ดี
ตามหลักเกณฑ์ที่ตลาดหลักทรัพย์แห่งประเทศไทยได้แนะนำไว้
จึงได้ประกาศนโยบายการกำกับดูแลกิจการที่ดีเพื่อถือปฏิบัติต่อไป